Frakkar stöðvuðu veiðar breskra togara við Frakklandsstrendur í morgun. Þeir hóta að setja löndunarbann á bresk skip í nokkrum hafnarbæjum í næstu viku ef samkomulag næst ekki strax eftir helgi í deilu Breta og Evrópusambandsins um aðgengi að breskum fiskimiðum.
Aukin harka er að færast í deilu Breta og Frakka sem hefur staðið síðan Bretar gengu úr Evrópusambandinu. Eins og í fyrri stríðum er tekist á um veiðisvæði og réttinn til veiða, en hótanir hafa gengið á víxl síðustu misseri. Frakkar hafa hótað því að takmarka orkusölu til Ermarsundseyjanna sjái Bretar, og stjórnvöld á Ermarsundseyjunum, ekki að sér í fiskveiðideilunni. Franska ríkisstjórnin bætti um betur í morgun; sett yrði á löndunarbann í nokkrum frönskum hafnarbæjum en samkomulag næðist ekki um veiðar Frakka á breskum fiskimiðum og öfugt, fyrir annan nóvember. Jean Castex, forsætisráðherra Frakka, vonast eftir þíðu í samskiptum ríkjanna en það sé Breta að greiða úr.
I would like nothing more than for a de-escalation to take place. The British, the London government has all the keys to achieve it.
Búist er við stífum fundahöldum um framhaldið um helgina en samninganefndir hafa til þriðjudagsins til að leysa úr deilunni. David Frost, ráðherra Brexitmála í bresku ríkisstjórninni, segir hótanir Frakka valda vonbrigðum. Boðaðar aðgerðir séu mun harkalegri en tilefni sé til og ekki það sem Bretar byggjust við af traustum bandamanni og vinaþjóð. Þá sé vandséð að aðgerðirnar séu í samræmi við Brexitsamninginn og standist alþjóðalög.
Aukin harka er hlaupin í fiskveiðideilu Breta og Frakka en Frakkar stöðvuðu í morgun veiðar nokkurra breskra togara við Frakklandsstrendur. Löndunarbann verður sett á bresk skip ef samkomulag næst ekki um helgina. 